Durant la tardor de 2014 el Parc Natural de Montsant va sol·licitar la seva adhesió a la Carta Europea de Turisme Sostenible que expedeix l'organisme EUROPARC amb la voluntat de iniciar un procés de treball col·lectiu amb tots els agents implicats en el turisme relacionat amb l'espai natural protegit.
És més, des del primer moment i atesa les característiques sociodemogràfiques de la comarca, des de la Direcció del Parc es va tenir clar que l'àmbit d'influència de la Carta era la totalitat de la comarca del Priorat.
S'entenia que la Carta havia de ser una estratègia local de planificació perquè el desenvolupament turístic sigui compatible amb els principis de sostenibilitat i contribueixi de manera positiva i equitativa al desenvolupament econòmic i la qualitat de vida de les persones que viuen i treballen al Priorat.
Però la Carta és també un mètode de treball, perquè la definició d'aquest model turístic exigeix que sigui amb la participació dels agents implicats i dels habitants del territori.
Per poder dur a la pràctica aquesta participació i per a l'elaboració del dossier de candidatura, es va crear un grup de treball que aglutinava a tots els agents de la comarca.
A més del Parc Natural de Montsant i del Parc Científic i Tecnològic de Turisme i Oci de Catalunya, vinculat la Universitat Rovira i Virgili (assessoria tècnica de la sol·licitud de la candidatura), en formaven part l'Agència Catalana del Patrimoni Cultural, el Consell Comarcal del Priorat, el Consorci Leader Priorat-Baix Camp, l'Institut Tecnològic del Vi, el Consorci de la Serra de Llaberia, la Diputació de Tarragona, el Patronat de Turisme de la Diputació de Tarragona, el Departament d'Empresa i Ocupació, la DOQ Priorat i la DO Montsant, la Mancomunitat de Municipis del Parc Natural de Montsant, l'Associació d'Oleïcultors del Priorat, l'associació Priorat Enoturisme i l'entitat Prioritat, que impulsa la candidatura UNESCO.
Paral·lelament es va crear un Fòrum Permanent, que va aglutinar a més d'un centenar de persones de la comarca a títol individual, representants d'entitats, institucions públiques i privades i que van participat en els diversos tallers, jornades i espais de debat.
Durant el 2015 principalment es va treballar per presentar, a data 15 de desembre, el Dossier de la candidatura per tal que EUROPARC acredités l'adhesió a la Carta europea de turisme sostenible.
Aquest Dossier de la candidatura inclou un document de Diagnosi i un document d' Estratègia i Pla d'accions, que van ser elaborats i validats pels membres del grup de treball i del fòrum permanent.
El document de Diagnosi de la comarca del Priorat presenta una anàlisi exhaustiva de la situació de l'activitat socioeconòmica de la comarca, proporciona dades sobre els valors naturals, culturals i paisatgístics; sobre els recursos, infraestructures i ofertes turístiques, les empreses d'activitats i els agents implicats directament i indirectament en el desenvolupament turístic del Priorat.
Per altra banda, s'ha elaborat un document de l'estratègia i Pla d'accions per dur a termes aquest desenvolupament turístic basat en la sostenibilitat, i que ha estat dissenyat de manera participativa, és a dir, comptant amb la col·laboració de tots els actors locals vinculats al desenvolupament sostenible de l'àrea protegida i comarca.
El Pla d'accions inclou un total de 100 accions que han estat assumides principalment pels membres del grup de treball.
Algunes d'aquestes accions són fruit de la col·laboració entre diferents agents.
El pressupost total assignat per al desenvolupament del Pla d'accions amb un calendari d'execució de 5 anys (2016-2020) és un total de 6.414.927 €.
Anualment es redacta una memòria de les accions incloses en el Pla i es fa una valoració del seu estat d'execució.